ཡང་ཕེབས་དགོངས་སུ་ལར་ནས་༸གོང་ས་ལྔ་པ་ཆེན་པོའི་སྐབས་ལ་སྤྲུལ་སྐུ་གྲགས་པ་རྒྱལ་མཚན་དང་མ་འགྲིགས་པའི་གནས་ཚུལ་རྣམ་ཐར་ནང་ལ་གསལ་ཡོད་ལ།གསང་བ་རྒྱ་ཅན་གྱི་ནང་དུའང་ཧ་ཅང་གསལ་པོ་ཡོད།དེ་དག་ལ་ཁུངས་གནང་ནས་སྐུ་ཕྲེང་བཅུ་གསུམ་པས་དམ་བསྒྲགས་གནང་ཡོད།ཁོང་དགོངས་པ་གཞན་དོན་གཤེགས་རྗེས་ཆབ་སྲིད་ཀྱི་ཞབས་འདེགས་ཞུ་མཁན་ཚོའི་ནང་ནས་ཡིན་ནའང་འདྲ།ཕྱོགས་གཞན་དག་ནས་ཡིན་ནའང་འདྲ།མདོར་ན་ལྷ་སྲུང་བསྟེན་ཕྱོགས་ཐོག་ནས་ཡིན་ནའང་འདྲ།མང་པོ་ཞིག་སྐུ་མདུན་སྐུ་གོང་མ་འཚོ་ཞིང་གཞེས་པའི་སྐབས་ལ་བཏང་སྙོམས་སུ་ཡོད་པ་དེ་དག་གཞི་ནས་འཕག་འཚག་བརྒྱབ་སྟེ་མང་པོ་ཞིག་ཆགས་ཡོད།དོལ་རྒྱལ་ནི་དེའི་གྲས་ཤིག་ཆགས་ཡོད།ངོས་རང་༸གོང་ས་ལྔ་པ་ཆེན་པོའི་སྐྱེ་གྲལ་དུ་ཡོད་པ་དང༌།དེ་བཞིན་སྐུ་མདུན་སྐུ་གོང་མ་དང་ལས་འབྲེལ་ཐུན་མོང་མ་ཡིན་པ་ཡོད་པ་ཞིག་ཡིན་པས་༸གོང་ས་ལྔ་པ་ཆེན་པོ་དང་སྐུ་མདུན་སྐུ་གོང་མའི་སྐབས་ནས་ཕྱག་ལེན་ཡོད་པ་འདིའི་མཇུག་བསྐྱལ་རྒྱུ་ངའི་འགན་ཡིན།མི་ཁ་ཤས་ཀྱི་སྣང་བར་མི་འགྲོ་བ་ཡོང་གི་ཡོད་ཀྱང༌།འདི་ངའི་ངོས་ཀྱི་འགན་ཡིན་ཞིང༌།དེ་ཡང་༸རྒྱལ་བ་རིན་པོ་ཆེའི་དོན་དག་མ་ཡིནཔར།བོད་བསྟན་སྲིད་ཀྱི་དོན་དག་ཡིན་ཞེས་དང༌།བོད་སྤྱི་དོན་ལ་ཐུག་པའི་གནས་ཚུལ་འདིའི་སྐབས་ངོས་ནས་འགོ་བཙུགས་པའི་ལས་ཀ་འདི་མཐའ་བཀར་ནས་བྱེད་ཀྱི་ཡིན་མ་གཏོགས་མི་རེ་གཉིས་ཀྱི་བཀན་བཀན་བྱས་པའི་རྒྱུ་མཚན་གྱི་ངོས་ནས་ཕྱིར་འཐེན་རྒྱག་ཐབས་མེད།ངོས་ནས་དང་པོ་བརྟག་དཔྱད་ནན་ཏན་བྱས་ཏེ་ཐག་གཅོད་བྱས་པ་འདི་ལོ་ནས་ལོ་བསྟུད་དེ་མཇུག་སྐྱེལ་གྱི་ཡིན་མ་གཏོགས་འཇོག་གི་མིན།གདན་ས་ཚོའི་ནང་ཆ་བཞག་ན་མང་ཆེ་བ་སྐྱོན་མེད་ཀྱང༌།རེ་ཟུང་གི་ཀླད་པ་མཁྲེགས་པོ་བྱེད་ཀྱི་ཡོད་པ་གསལ་པོ་འདུགཁྱེད་རང་སྒེར་པ་ཚོས་ཨོ་ཚོད་བྱས་ཏེ་ཨའུ་ཙི་མིན་ནམ་བསམ་ནས་བསྡད་ན་ཉི་མ་གཅིག་འགྱོད་པ་སྐྱེ་དགོས་ཆགས་ཡོང་ཞེས་དྲན་སྐུལ་ནན་པོ་གནང་བ་དང༌།ཡང་དེང་སང་རྒྱུ་ཕྲན་བུ་རག་གི་འདུག་བསམ་པ་ལྟ་བུ་བྱེད་པ་དང༌།ཁྱེད་རང་ཕལ་པ་ཚོའི་ནང་ནས་ཀྱང་དོལ་རྒྱལ་གསོལ་ན་ཚོང་ལམ་འགྲོ་འདུག་བརྗོད་མཁན་ཡོད།དེ་ནི་ལྟས་ངན་གྱི་སྐད་ཆ་ཡིན།དེ་ཚོའི་གྲས་ཡག་པོ་མ་རེད།ང་ཚོ་མིའི་ནང་སྡིག་གྲོགས་གང་འདྲ་བྱས་ཏེ་ཡོང་གི་ཡོད་པ་གུང་ཐང་ཚང་གིས་གསུངས་ཡོད་ཅེས་དང༌།མི་དང་ལྷ་ཀླུ།བཙན་དང་རྒྱལ་པོ་སོགས་གང་ཞིག་ཡིན་ཀྱང་མེ་ཚེ་འདི་ཁོ་ནའི་ཐོག་གྲོགས་དང་འཕྲིན་ལས་བྱེད་ཐུབ་ཙམ་དེ་དག་ནི་སྙིང་རྗེའི་ཡུལ་ཡིན་པ་ལས་ཧ་ལས་དགོས་དོན་མེད།དེ་ལྟར་བྱས་ན་རི་བོ་དགེ་ལུགས་པའི་ཞབས་འདྲེན་ཡིན།རྗེ་རིན་པོ་ཆེའི་ལེགས་བཤད་རྨད་དུ་བྱུང་བ་འདི་དག་བདག་པོ་རྒྱག་མཁན་ལ་བཀའ་བསྒོས་གཉེར་གཏད་ཡོད་པའི་མགོན་པོ་ཕྱག་དྲུག་པ་དང༌།དམ་ཅན་ཆོས་རྒྱལ་གྱིས་ཕན་མ་ཐོགས་པར་དེ་འདྲ་ཞིག་བསྟེན་དགོས་པ་འདི་ཞབས་འདྲེན་ཡིན་ཞེས་ཐུགས་ཕམ་དང་བཅས་བཀའ་གནང་ཡོད།མཇུག་ཏུ་བླ་མ་དགེ་བཤེས་ཚོ་དང༌།དེ་བཞིན་དཔེ་ཆ་བ།མི་ནག་བཅས་སུ་ཞིག་ཡིན་ཀྱང་དོལ་རྒྱལ་བསྟེན་མཚམས་བཞག་ན་གནོད་མི་ཡོང་ངམ་སྙམ་པའི་དོགས་པ་རྩ་བ་ནས་བྱེད་མི་དགོས།གང་ཡང་བྱེད་ཀྱི་མ་རེད།ཁ་མཆུ་ངོས་ནས་བརྒྱབ་ཆོགརི་བོ་དགེ་ལུགས་པ་ཡིན་པའི་ཆ་ནས་དམིགས་བརྩེ་མ་ཡག་པོ་བགྲང༌།ཆོས་རྒྱལ་གྱི་བསྟོད་པ་བརྐྱང་བསྐུམ་མ་ཡག་པོ་བཏོན་ན་དེ་གས་འགྲིགས་པ་ཡིན།གནོད་པ་གང་ཡང་མེད་ཅེས་བཀའ་བཞེས་གསལ་པོ་གནང་ཡོད།